Der bliver forlænget rejsetid og omkørsler på vejene omkring Aalborg, når der søndag afholdes Danish Air Show på Flyvestation Aalborg.

Søndag løber det store Air Show, som afholdes af Flyvevåbnet, af stablen. Traditionen tro vil kampfly, helikoptere og transportfly lave forskellige formationer, vilde manøvrer og generelt vise publikum, hvad de kan. Showet afholdes hvert andet år, og trækker som regel flere tusinde mennesker til. I år forventer arrangørerne, at mellem 1000.000-150.000 gæster vil kigge forbi. Derfor opfordrer Vejdirektoratet til at både gæsterne til Air Showet, passagerer til Aalborg Lufthavn og alle de øvrige trafikanter i det nordjyske sætter ekstra tid af til deres rejse og følger Vejdirektoratets trafikråd. - Der bliver tale om en dag med helt ekstraordinære trafikale omstændigheder i Aalborgområdet som følge af Airshowet. Både den kollektive trafik og privatbilismen bliver berørt af omkørselsruter og trafikkøer, siger afdelingsleder Søren Carlsen Kjemtrup fra Vejdirektoratet.